CELEX: 62016CC0544
Language: sk
Date: 2018-03-07
Title: Návrhy prednesené 7. marca 2018 – generálny advokát E. Tančev.#Marcandi Limited proti Commissioners for Her Majesty's Revenue & Customs.#Návrh na začatie prejudiciálneho konania, ktorý podal First-tier Tribunal (Tax Chamber).#Návrh na začatie prejudiciálneho konania – Spoločný systém dane z pridanej hodnoty (DPH) – Smernica 2006/112/ES – Článok 2 ods. 1 písm. c) – Poskytovanie ‚kreditov‘, ktoré sa môžu použiť na prihodenie v online aukciách – Poskytovanie služieb za protihodnotu – Predbežná transakcia – Článok 73 – Základ dane.#Vec C-544/16.

NÁVRHY GENERÁLNEHO ADVOKÁTA
      EVGENI TANČEV
      prednesené 7. marca 2018 (
            1
         )
      
         Vec C‑544/16
      
      Marcandi Limited, konajúca v rámci svojej obchodnej činnosti ako „Madbid“,
      proti
      Commissioners for Her Majesty’s Revenue and Customs
      
         (návrh na začatie prejudiciálneho konania, ktorý podal First‑tier Tribunal (Tax Chamber) [Prvostupňový súd (oddelenie pre daňové spory), Spojené kráľovstvo])
      
      „Návrh na začatie prejudiciálneho konania – Daň z pridanej hodnoty – Smernica 2006/112/ES – Poskytovanie kreditov, ktoré môžu byť použité na prihodenie v online penny aukciách a ktorých hodnota môže byť započítaná do ceny tovaru kúpeného priamo od spoločnosti organizujúcej aukcie – Článok 2 ods. 1 písm. a) a c) – Poskytovanie služieb alebo dodanie tovaru za protihodnotu – Predbežná transakcia – Článok 65 – Platba na účet – Článok 73 – Základ dane – Článok 79 písm. b) – Zľava pokrývajúca celú cenu“
      
               1.
            
            
               V prejednávanej veci je Súdny dvor vyzvaný rozhodnúť o tom, či sa udelenie práva na účasť v penny aukcii musí považovať za poskytovanie služieb podliehajúcich dani z pridanej hodnoty (ďalej len „DPH“) v zmysle článku 2 ods. 1 písm. c) smernice Rady 2006/112/ES (
                     2
                  ) alebo za predbežnú transakciu nepodliehajúcu DPH.
            
         
               2.
            
            
               Na účely prihodenia v penny aukciách sa od účastníkov vyžaduje, aby zaplatili nenávratný poplatok (ďalej len „poplatok za prihodenie“). (
                     3
                  ) Keď sa aukcia začne, časovač začína odpočítavať až na nulu. Každé prihodenie zvyšuje cenu draženého tovaru o 0,01 libier šterlingov (GBP) (z toho vyplýva názov „penny aukcia“) a znovu spúšťa časovač. Aukcia sa končí, keď časovač dosiahne nulu. Víťazom je osoba, ktorá vykonala prihodenie ako posledná.
            
         
               3.
            
            
               Podľa článku 2 ods. 1 písm. a) a c) smernice 2006/112 dodanie tovaru za protihodnotu a poskytovanie služieb za protihodnotu sú transakciami podliehajúcimi DPH.
            
         
               4.
            
            
               Pre účely článku 2 ods. 1 smernice 2006/112 existujú dva spôsoby nazerania na platbu poplatku za prihodenie.
            
         
               5.
            
            
               Na jednej strane môže byť poplatok za prihodenie považovaný za protihodnotu za poskytovanie služby, a to udelenie práva na účasť v aukcii. Udelenie tohto práva výmenou za platbu poplatku za prihodenie by takto bolo transakciou podliehajúcou DPH v zmysle článku 2 ods. 1 písm. c) smernice 2006/112. Následný nákup vydraženého tovaru víťazom by sa považoval za dodanie tovaru v zmysle článku 2 ods. 1 písm. a) tejto smernice a ako taký ďalšou a odlišnou transakciou podliehajúcou DPH.
            
         
               6.
            
            
               Na druhej strane sa účastníci v aukcii usilujú o výhru aukcie a o nákup vydraženého tovaru. Udelenie práva na účasť v aukcii by sa preto mohlo považovať za ešte len predbežný krok smerom k nákupu vydraženého tovaru. (
                     4
                  ) Nebola by to transakcia podliehajúca DPH v zmysle článku 2 ods. 1 smernice 2006/112. Len následný nákup získaného tovaru by sa považoval za transakciu podliehajúcu DPH v zmysle tohto ustanovenia.
            
         
               7.
            
            
               V prejednávanej veci je Súdny dvor vyzvaný rozhodnúť medzi dvoma vyššie popísanými prístupmi. Taktiež sa Súdneho dvora pýtajú, čo tvorí protihodnotu za poskytovanie služieb a/alebo následné dodanie tovaru.
            
         
         I. Právny rámec
      
      
               8.
            
            
               Článok 2 ods. 1 smernice 2006/112 stanovuje:
               „DPH podliehajú tieto transakcie:
               
                        a)
                     
                     
                        dodanie tovaru za protihodnotu na území členského štátu zdaniteľnou osobou, ktorá koná ako taká;
                     
                  …
               
                        c)
                     
                     
                        poskytovanie služieb za protihodnotu na území členského štátu zdaniteľnou osobou, ktorá koná ako taká;
                     
                  …“
            
         
               9.
            
            
               Článok 65 smernice 2006/112 stanovuje:
               „Ak má k platbe na účet dôjsť pred dodaním tovaru alebo poskytnutím služieb, daňová povinnosť vzniká z prijatej sumy prijatím platby.“
            
         
               10.
            
            
               Podľa článku 73 smernice 2006/112:
               „V prípade dodania tovaru a poskytovania služieb, ktoré nie sú uvedené v článkoch 74 až 77, zahŕňa základ dane všetko, čo tvorí protihodnotu, ktorú získal alebo má získať dodávateľ alebo poskytovateľ za tieto transakcie od odberateľa alebo od tretej strany vrátane dotácií priamo spojených s cenou týchto transakcií.“
            
         
               11.
            
            
               Článok 79 smernice 2006/112 znie:
               „Do základu dane sa nezahŕňajú tieto zložky:
               …
               
                        b)
                     
                     
                        zľavy z ceny a rabaty poskytnuté odberateľovi, ktoré dostane v čase uskutočnenia transakcie;
                     
                  …“
            
         
         II. Skutkový stav, konanie vo veci samej a prejudiciálne otázky
      
      
               12.
            
            
               Marcandi Limited (ďalej len „Madbid“), spoločnosť so sídlom v Spojenom kráľovstve, prevádzkuje v rámci obchodnej činnosti elektronický obchod pod názvom „Madbid“. Madbid predáva najmä výrobky súvisiace s technológiami, ako napríklad mobilné telefóny, tablety, počítače a televízory. Občas predáva tovar vyššej hodnoty, ako napríklad automobily. Madbid poskytuje online platformu, kde sa registrovaní užívatelia môžu zúčastňovať v online penny aukciách, aby prihadzovali a získali tovar. Madbid umožňuje užívateľom taktiež kúpiť tovar priamo zo svojho internetového obchodu.
            
         
               13.
            
            
               Madbid zo začiatku spustila internetovú stránku v Spojenom kráľovstve. Po úspechu tejto internetovej stránky Madbid spustila internetové stránky v ďalších deviatich členských štátoch, vrátane Nemecka, a taktiež v Kanade a Turecku.
            
         
               14.
            
            
               Madbid je registrovaná pre DPH okrem iných krajín v Spojenom kráľovstve a v Nemecku.
            
         
               15.
            
            
               Obchodná činnosť spoločnosti Madbid prebieha nasledujúcim spôsobom. Aby mohli osoby prihadzovať v online aukcii alebo nakupovať tovar online, musia sa elektronicky registrovať u spoločnosti Madbid ako užívatelia (ďalej len „užívatelia“) a súhlasiť s jej zmluvnými podmienkami.
            
         
               16.
            
            
               Len čo sú užívatelia registrovaní, môžu si kúpiť takzvané „kredity“ (ďalej len „kredity“). Kredity umožňujú užívateľom prihadzovať v online aukciách spoločnosti Madbid. Kredity však nemôžu byť použité na nákup tovaru priamo z obchodu Madbid. Nemôžu byť ani spätne zamenené na hotovosť. Kredity sa nakupujú použitím jednej z uznaných platobných metód, ako napríklad kreditné karty alebo debetné karty. Každý kredit má jedinečný identifikačný kód, ktorý umožňuje, aby Madbid v danom okamihu sledovala kredity v užívateľskom účte. Kredity sú predávané v balíkoch s rôznym počtom kreditov za rôzne ceny (napríklad balík 500 kreditov stojí 49,99 GBP a balík 80 kreditov stojí 9,99 GBP). Každému kreditu je priradená určitá peňažná hodnota. Táto hodnota je prakticky rovnaká ako suma, ktorú užívateľ zaplatil za kredity. (
                     5
                  ) Platnosť kreditov sa končí po 180 dňoch.
            
         
               17.
            
            
               Ako bolo uvedené vyššie, kredity sa používajú na vykonanie prihodenia v aukcii na internetovej stránke spoločnosti Madbid. Každá aukcia sa začína s otváracou cenou 0,00 GBP a s aukčným časovačom nastaveným na vymedzený časový limit, ktorý je stanovený pre aukciu a ktorý je obvykle jedna minúta. Každá aukcia tiež stanovuje určený počet kreditov (medzi 1 a 8), ktoré užívateľ musí minúť, aby mohol vykonať prihodenie. Keď sa aukcia začne, časovač začína odpočítavať až na nulu. Keď časovač dosiahne nulu, aukcia sa končí.
            
         
               18.
            
            
               Keď užívateľ vykoná prihodenie kliknutím na tlačidlo „prihodiť“, určený počet kreditov, ktoré sú potrebné na prihodenie v uvedenej aukcii, sa odpočíta z celkového počtu kreditov na účte tohto užívateľa. Predložené prihodenie je o 0,01 GBP vyššie než predchádzajúce prihodenie, čo znamená, že uvedená aukčná cena tovaru je zvýšená o 0,01 GBP. Aukčný časovač je znovu nastavený na vymedzený časový limit a začína odpočítavať až na nulu. Víťazom aukcie je osoba s aktuálne najvyšším prihodením v čase, keď aukčný časovač dosiahne nulu.
            
         
               19.
            
            
               Víťaz aukcie je oprávnený kúpiť tovar, ktorý získal, za sumu víťazného prihodenia plus poštovný a manipulačný poplatok. (
                     6
                  ) Nie je však povinný tento tovar kúpiť. Ak sa víťaz aukcie rozhodne kúpiť tovar, ktorý získal, musí v rámci stanovenej lehoty zaplatiť sumu víťazného prihodenia plus poštovný a manipulačný poplatok, inak stráca nárok na kúpu získaného tovaru za sumu víťazného prihodenia. Hodnota kreditov použitých víťazom aukcie na prihodenie v aukcii sa nezapočíta do ceny zaplatenej za získaný tovar. Hodnota týchto kreditov zaniká.
            
         
               20.
            
            
               Aukčná platforma spoločnosti Madbid má ale aj takzvanú „kúpiť teraz“ funkciu (ďalej len „funkcia kúpiť teraz“). Táto funkcia umožňuje užívateľovi, aby si počas priebehu aukcie kúpil tvar, ktorý je rovnaký ako ten, pre ktorý vykonával prihodenia. Cena predmetného tovaru (ďalej len „počiatočná cena kúpiť teraz“) sa zníži o hodnotu kreditov minutých týmto užívateľom pri prihodení v tejto aukcii. Napríklad, ak užívateľ minie pri prihodení na kúpu iPodu kredity v hodnote 100 GBP, tento užívateľ môže kliknutím na tlačidlo „kúpiť teraz“ kúpiť iPod priamo, zaplatením o 100 GBP menej, než je počiatočná cena kúpiť teraz. Takmer vo všetkých prípadoch sa počiatočná cena kúpiť teraz rovná odporúčanej maloobchodnej cene. (
                     7
                  ) Funkcia kúpiť teraz teda umožňuje užívateľom nakúpiť tovar za cenu nižšiu ako odporúčaná maloobchodná cena. Užívateľ, ktorý počas aukcie nakupuje tovar prostredníctvom funkcie kúpiť teraz, nemôže v tejto aukcii predkladať žiadne ďalšie prihodenia.
            
         
               21.
            
            
               Užívateľovi, ktorý predložil v aukcii prihodenia, ale túto aukciu nevyhral, a ktorý neurobil nákup kúpiť teraz, je udelená zľava rovnajúca sa hodnote kreditov minutých pri prihodení v aukcii (to znamená suma, ktorú užívateľ zaplatil za tieto kredity) (ďalej len „získaná zľava“). Získaná zľava sa udeľuje po tom, čo je aukcia, v ktorej užívateľ minul kredity, skončená. Ak sa tento užívateľ rozhodne nakúpiť tovar priamo z obchodu Madbid, cena tohto tovaru (ďalej len „cena v obchode Madbid“) sa znižuje o sumu získanej zľavy. V ďalšom texte sa na tento nákup bude odkazovať ako na nákup prostredníctvom „funkcie získaná zľava“. Získaná zľava sa hromadí vo vzťahu ku všetkým aukciám, v ktorých užívateľ použil kredity na prihodenie. Platnosť získanej zľavy vytvorenej každým jednotlivým kreditom sa končí 365 dní po tom, čo tento kredit bol minutý v aukcii. Hodnota kreditov, ktoré víťaz aukcie použil na prihodenie v ním vyhratej aukcii, nevytvára žiadnu získanú zľavu.
            
         
               22.
            
            
               Funkcie kúpiť teraz a získaná zľava zaisťujú, aby užívateľ, ktorý míňa kredity pri prihodení, nemohol týmto prísť o peniaze. Ako bolo totiž uvedené v bode 20 vyššie, keď tento užívateľ klikne počas priebehu aukcie na tlačidlo kúpiť teraz, počiatočná cena kúpiť teraz sa zníži o hodnotu týchto kreditov. Podobne, ak tento užívateľ, ako bolo uvedené v bode 21 vyššie, pokračuje v kúpe priamo z obchodu Madbid, je mu udelená získaná zľava rovnajúca sa hodnote týchto kreditov.
            
         
               23.
            
            
               Rozhodnutím z 9. decembra 2013, Her Majesty's Revenue and Customs (Daňová a colná správa Spojeného kráľovstva, ďalej len „HMRC“), ktorá je orgánom verejnej moci zodpovedným za výber a správu DPH v Spojenom kráľovstve, skonštatovala, že suma, ktorú užívatelia zaplatili Madbid za poskytovanie kreditov, bola protihodnotou za poskytovanie služieb, a to udelenie práva zúčastniť sa na Madbid aukciách, a že miesto poskytovania tejto služby bolo tam, kde má Madbid sídlo, totiž Spojené kráľovstvo (ďalej len „rozhodnutie HMRC“).
            
         
               24.
            
            
               V rozhodnutí z 9. júla 2014, Finanzamt Hanover‑Nord (Daňový úrad Hanover‑Sever, Nemecko) (ďalej len „nemecké daňové úrady“) skonštatoval, hlavne, že i) poskytovanie kreditov zo strany Madbid nie je transakciou podliehajúcou DPH; ii) ak Madbid dodáva tovar zákazníkom umiestneným v Nemecku, toto je dodaním tovaru na účely DPH; iii) protihodnota za takéto dodanie tovaru zahŕňa tak cenu zaplatenú užívateľom za tovar (konkrétne víťaznú aukčnú cenu, cenu kúpiť teraz, alebo cenu v obchode Madbid po odpočítaní získanej zľavy), ako aj hodnotu kreditov minutých týmto užívateľom pri nadobúdaní tohto tovaru (konkrétne kreditov použitých buď na prihodenie a na výhru aukcie, alebo na vytvorenie zníženia ceny kúpiť teraz alebo získanej zľavy), a iv) Madbid je na toto dodanie tovaru povinná platiť DPH v Nemecku.
            
         
               25.
            
            
               Madbid podala odvolanie proti rozhodnutiu HMRC na First‑tier Tribunal (Tax Chamber) [Prvostupňový súd (oddelenie pre daňové spory), Spojené kráľovstvo].
            
         
               26.
            
            
               Dňa 10. mája 2016, First‑tier Tribunal (Tax Chamber) [Prvostupňový súd (oddelenie pre daňové spory)] vydal predbežné rozhodnutie, ktorým vymedzil skutkové zistenia a rozhodol o podaní návrhu na začatie prejudiciálneho konania na Súdny dvor. Podľa First‑tier Tribunal (Tax Chamber) [Prvostupňový súd (oddelenie pre daňové spory)] kredity sú kupované za jasným účelom, a to zúčastniť sa na Madbid aukciách, a následný nákup tovaru, ak a kedy sa uskutočňuje, je ďalšou a odlišnou transakciou. Zložitosť veci, odzrkadlená v rozchádzajúcich sa výkladoch smernice 2006/112 zo strany HMRC a nemeckých daňových úradov, viedla First‑tier Tribunal (Tax Chamber) [Prvostupňový súd (oddelenie pre daňové spory)] k položeniu nasledujúcich prejudiciálnych otázok Súdnemu dvoru:
               
                        „1.
                     
                     
                        V zmysle správneho výkladu článku 2 ods. 1 a článkov 24, 62, 63, 65 a 73 [smernice 2006/112], a za okolností, akými sú okolnosti v konaní vo veci samej:
                        
                                 a)
                              
                              
                                 predstavuje poskytovanie kreditov užívateľom zo strany Madbid, výmenou za peňažnú platbu:
                                 
                                          i)
                                       
                                       
                                          ‚predbežnú transakciu‘ mimo rozsahu pôsobnosti článku 2 ods. 1, akou je tá, ktorú Súdny dvor objasnil v [rozsudku zo 16. decembra 2010, Macdonald Resorts (C‑270/09, EU:C:2010:780)], v bodoch 23 [až] 42, alebo
                                       
                                    
                                          ii)
                                       
                                       
                                          poskytovanie služieb zo strany Madbid v zmysle článku 2 ods. 1 písm. c), a to udelenie práva na účasť v online aukciách;
                                       
                                    
                           
                                 b)
                              
                              
                                 v prípade, že udelenie práva na účasť v online aukciách predstavuje poskytovanie služieb zo strany Madbid, ide o poskytovanie služieb uskutočnené „za protihodnotu“ v zmysle článku 2 ods. 1 písm. c), konkrétne za tomu zodpovedajúcu platbu (t. j. za peniaze, ktoré Madbid prijala od užívateľa výmenou za kredity);
                              
                           
                                 c)
                              
                              
                                 bude sa odpoveď na otázku b) líšiť, ak v prípade, že užívateľ v aukcii neuspeje, slúži platba uhradená za kredity aj ako nárok užívateľa na získanie tovaru v rovnakej hodnote;
                              
                           
                                 d)
                              
                              
                                 v prípade, že Madbid pri poskytovaní kreditov svojim užívateľom výmenou za peňažnú platbu neposkytuje služby za protihodnotu, ide z jej strany o poskytovanie služby za protihodnotu v inom časovom okamihu,
                              
                           a aké zásady by sa mali uplatniť pri rozhodovaní o odpovedi na tieto otázky?
                     
                  
                        2.
                     
                     
                        V zmysle správneho výkladu článku 2 ods. 1, článkov 14, 62, 63, 65, 73 a článku 79 písm. b) [smernice 2006/112], a za okolností, akými sú okolnosti v konaní vo veci samej, je protihodnota, ktorú Madbid získala výmenou za dodanie tovaru užívateľom, protihodnotou na účely článku 2 ods. 1 písm. a) a článku 73? Najmä, a s prihliadnutím na odpoveď na prvú otázku:
                        
                                 a)
                              
                              
                                 predstavujú peniaze, ktoré užívateľ zaplatil Madbid za kredity, ‚platbu… na účet‘ v rámci rozsahu pôsobnosti článku 65 v tom zmysle, že daňová povinnosť k DPH ‚vzniká‘ prijatím tejto platby, a že platba, ktorú Madbid prijala od užívateľa, predstavuje protihodnotu za dodanie tovaru;
                              
                           
                                 b)
                              
                              
                                 ak si užívateľ zakúpi tovar prostredníctvom funkcií kúpiť teraz alebo získaná zľava, predstavuje hodnota kreditov použitých na prihodenie v aukciách, ktorá v prípade neúspešného prihodenia ovplyvňuje zvyšovanie získanej zľavy alebo znižovanie ceny v rámci funkcie kúpiť teraz:
                                 
                                          i)
                                       
                                       
                                          ‚zľavu z ceny‘ v zmysle článku 79 písm. b), pričom protihodnota dodávky tovaru zo strany Madbid zahŕňa len peniaze, ktoré užívateľ skutočne Madbid zaplatil v čase nákupu tovaru, a nič viac, alebo
                                       
                                    
                                          ii)
                                       
                                       
                                          časť protihodnoty za dodanie tovaru, pričom protihodnota za dodávku tovaru zo strany Madbid zahŕňa tak peniaze, ktoré užívateľ zaplatil Madbid v čase nákupu tovaru, ako aj peniaze, ktoré užívateľ zaplatil za kredity použité pri neúspešnom prihodení v aukciách;
                                       
                                    
                           
                                 c)
                              
                              
                                 v prípade, že užívateľ využije právo na nákup tovaru po tom, čo vyhral online aukciu, zahŕňa protihodnota za dodanie tohto tovaru len stanovenú víťaznú aukčnú cenu (plus poštovné a manipulačn[ý] poplat[ok]) a nič viac, alebo je súčasťou protihodnoty za dodanie tovaru tomuto užívateľovi zo strany Madbid aj hodnota kreditov, ktoré víťaz použil na prihodenie v tejto aukcii,
                              
                           alebo aké zásady by sa mali uplatniť pri rozhodovaní o odpovedi na tieto otázky?
                     
                  
                        3.
                     
                     
                        V prípade, že dva členské štáty pristupujú k určitej transakcii na účely DPH rozdielne, v akom rozsahu by súdy jedného z týchto členských štátov mali pri výklade príslušných ustanovení práva Únie a vnútroštátneho práva zohľadňovať potrebu zabrániť:
                        
                                 a)
                              
                              
                                 dvojitému zdaneniu príslušnej transakcie, a/alebo
                              
                           
                                 b)
                              
                              
                                 nezdaneniu príslušnej transakcie,
                              
                           
                  a aký vplyv má na túto otázku zásada daňovej neutrality?“
            
         
               27.
            
            
               Písomné pripomienky boli predložené zo strany Madbid, vlády Spojeného kráľovstva a Európskej komisie. Títo účastníci konania taktiež predniesli ústne vyjadrenia na pojednávaní 13. decembra 2017.
            
         
         III. Analýza
      
      
         
            A.
          
            Prvá prejudiciálna otázka
         
      
      
               28.
            
            
               Svojou prvou otázkou sa vnútroštátny súd v podstate pýta, či poskytovanie kreditov užívateľom zo strany Madbid, výmenou za peňažnú platbu, predstavuje „poskytovanie služieb za protihodnotu“ v zmysle článku 2 ods. 1 písm. c) smernice 2006/112, alebo či musí byť považované za „predbežnú transakciu“, ktorá nepatrí do pôsobnosti článku 2 ods. 1 uvedenej smernice, akou je tá, ktorá je objasnená v bode 24 rozsudku zo 16. decembra 2010, Macdonald Resorts (C‑270/09, EU:C:2010:780).
            
         
               29.
            
            
               Stručne zhrniem rozsudok Súdneho dvora vo veci MacDonald Resorts. Súdny dvor bol vyzvaný rozhodnúť o nákupe takzvaných „práv na body“ od spoločnosti predávajúcej práva časovo obmedzeného užívania („timesharing“) ubytovania v turistických ubytovacích komplexoch. Práva na body oprávňovali zákazníkov na to, aby im každý rok bol pridelený určitý počet bodov, ktoré mohli byť zamenené za právo dočasného užívania nehnuteľnosti alebo ubytovanie v hoteli. Súdny dvor skonštatoval, že nákup práv na body ako taký nebol pre zákazníkov cieľom. Keď nakúpili práva na body, ich konečným úmyslom bolo dočasné užívanie nehnuteľnosti alebo ubytovanie v hoteli. Nákup práv na body bol teda považovaný za „predbežn[ú] operáci[u] vykonan[ú] s cieľom môcť získať právo dočasného užívania nehnuteľnosti, [alebo] ubytovania v hoteli“. (
                     8
                  ) Nákup práv na body ako taký nebol transakciou podliehajúcou DPH v zmysle článku 2 ods. 1 šiestej smernice. (
                     9
                  ) Len poskytovanie práva dočasného užívania nehnuteľnosti alebo ubytovania v hoteli podliehalo DPH v zmysle uvedeného ustanovenia. (
                     10
                  )
            
         
               30.
            
            
               V prejednávanej veci užívatelia môžu nakúpiť kredity od Madbid výmenou za peňažnú platbu. Kredity nemôžu byť použité na nákup tovaru priamo z obchodu Madbid. Môžu byť použité len na prihodenia v aukciách Madbid. Sú nevyhnutné na to, aby k takýmto prihodeniam došlo.
            
         
               31.
            
            
               Ako bolo uvedené v bodoch 5 a 6 vyššie, poskytovanie kreditov môže byť považované buď za poskytovanie služieb (konkrétne udelenie práva na účasť v aukciách Madbid), (
                     11
                  ) alebo za predbežnú transakciu nepodliehajúcu DPH, akou je tá, ktorá bola objasnená vo veci MacDonald Resorts (keďže by sa mohlo tvrdiť, že nákup kreditov nie je ako taký pre užívateľov cieľom a že ich konečným úmyslom, keď nakúpia kredity, je získanie tovaru).
            
         
               32.
            
            
               V prvom prípade by Madbid bola povinná zaplatiť DPH pri poskytovaní kreditov v členskom štáte, kde má sídlo, (
                     12
                  ) a to v Spojenom kráľovstve. Takéto stanovisko zaujala HMRC. (
                     13
                  ) V druhom prípade by Madbid bola povinná zaplatiť DPH pri následnom dodaní tovaru v členskom štáte, kde sa preprava tovaru zákazníkovi skončila (
                     14
                  ) (v Nemecku, pokiaľ bol tovar doručený zákazníkovi v Nemecku). Takéto stanovisko zaujali nemecké daňové úrady. (
                     15
                  )
            
         
               33.
            
            
               Madbid tvrdí, že poskytovanie kreditov je predbežnou transakciou, akou je tá, ktorá bola objasnená vo veci MacDonald Resorts.
            
         
               34.
            
            
               Spojené kráľovstvo a Komisia tvrdia, že poskytovanie kreditov je poskytovaním služieb, nie predbežnou transakciou.
            
         
               35.
            
            
               Začnem preskúmaním toho, či poskytovanie kreditov má byť považované za poskytovanie služieb, ktoré, pokiaľ je uskutočnené za protihodnotu, predstavuje transakciu podliehajúcu DPH v zmysle článku 2 ods. 1 písm. c) smernice 2006/112, alebo či je to predbežná transakcia, ktorá nepatrí do pôsobnosti článku 2 ods. 1 uvedenej smernice, akou je tá, ktorá bola objasnená vo veci MacDonald Resorts. Keďže podľa môjho názoru poskytovanie kreditov predstavuje poskytovanie služieb, následne posúdim, či je uskutočnené za protihodnotu. V rámci preskúmania týchto dvoch stránok prvej prejudiciálnej otázky zohľadním skutočnosť, že užívatelia môžu získať tovar od Madbid buď výhrou aukcie a nákupom získaného tovaru, alebo prostredníctvom funkcií kúpiť teraz a získaná zľava.
            
         
         1. Má byť poskytovanie kreditov považované za predbežnú transakciu, akou je tá, ktorá bola objasnená vo veci MacDonald Resorts, alebo za poskytovanie služieb?
      
      
         a) Poskytovanie kreditov nemôže byť považované za predbežnú transakciu
      
      
               36.
            
            
               Je pravda, že je nepravdepodobné, aby účasť v aukciách Madbid bola ako taká pre užívateľov cieľom, (
                     16
                  ) a že, v dôsledku toho, konečným úmyslom užívateľov, keď nakupujú kredity, je nákup tovaru.
            
         
               37.
            
            
               Podľa môjho názoru však poskytovanie kreditov nemôže byť považované za predbežnú transakciu uskutočňovanú s cieľom dodania tovaru, akou je tá, ktorá bola objasnená vo veci MacDonald Resorts.
            
         
               38.
            
            
               Po prvé, i keď je v skutočnosti každému kreditu v počítačových systémoch Madbid pridelená určitá peňažná hodnota, kredity nemôžu byť použité ako platidlo na uskutočnenie priamych nákupov tovaru z obchodu Madbid. Zástupca spoločnosti Madbid na ústnom pojednávaní uviedol, že za priame nákupy sa platí kreditnou kartou alebo debetnou kartou.
            
         
               39.
            
            
               Po druhé poskytovanou je odlišná služba, a to udelenie práva na účasť v aukciách Madbid. Účasť v aukciách Madbid poskytuje užívateľom príležitosť nakúpiť tovar za cenu nižšiu, ako je jeho trhová hodnota, keďže víťazná cena je obvykle nižšia ako trhová hodnota vydraženého tovaru. Naproti tomu pri nakupovaní priamo z obchodu Madbid je užívateľom za tovar účtovaná trhová cena. Podľa návrhu na začatie prejudiciálneho konania „rozhodnutie… užívateľa získať kredity, radšej než prejsť priamo do obchodu Madbid, je rozhodnutím o kúpe príležitosti získať tovar podľa ponuky za menej – často omnoho menej – ako je jeho cena v obchode. … Užívatelia, ktorí sa zúčastňujú na aukcii, získavajú príležitosť zľavy prostredníctvom výhry aukcie, ktorú priami kupujúci nemajú“. (
                     17
                  )
            
         
               40.
            
            
               Po tretie víťaz aukcie nie je povinný kúpiť vydražený tovar. Ak víťaz nezaplatí víťaznú cenu v rámci stanovenej lehoty, stráca nárok na kúpu tovaru za víťaznú cenu. Poskytovanie kreditov preto nevyhnutne nevedie k dodaniu vydraženého tovaru.
            
         
               41.
            
            
               Po štvrté, ak víťaz aukcie nakúpi vydražený tovar, hodnota kreditov minutých pri prihodeniach sa nezapočíta do víťaznej ceny. Hodnota týchto kreditov je vyčerpaná. Inými slovami, kredity minuté pri prihodeniach nemôžu byť použité na nákup vydraženého tovaru.
            
         
               42.
            
            
               Po piate, ak víťaz aukcie nakúpi vydražený tovar a potom zruší objednávku, vracia sa len suma víťaznej ceny. Hodnota kreditov minutých pri prihodeniach sa nevracia.
            
         
               43.
            
            
               Po šieste okolnosti vo veci MacDonald Resorts sa líšia od tých v prejednávanej veci.
            
         
               44.
            
            
               Vo veci MacDonald Resorts totiž dotknutá služba, ktorá spočívala v poskytovaní hotelového ubytovania alebo v práve dočasne užívať nehnuteľnosť, nebola „úplne poskytnutá“, dokiaľ neboli práva na body zamenené na „určité služby“ (právo bývať v určitom hoteli alebo užívať určitú nehnuteľnosť po určitú dobu). Dôvodom bolo, že keď si zákazníci kúpili práva na body, nemali možnosť poznať, ktoré nehnuteľnosti by boli dostupné v priebehu daného roka ani bodovú hodnotu pobytu v týchto nehnuteľnostiach. Keď si zákazníci kúpili práva na body, služby neboli identifikované. (
                     18
                  )
            
         
               45.
            
            
               Naproti tomu v prejednávanej veci, keď užívatelia nakúpia kredity, vedia, ktorá služba bude poskytnutá, a to právo na účasť v aukciách Madbid. Ako uviedla Komisia, táto služba je identifikovaná a je poskytovaná okamžite (keďže užívatelia môžu prihadzovať v aukciách Madbid okamžite po zakúpení kreditov).
            
         
               46.
            
            
               V dôsledku toho nákup kreditov nemôže byť považovaný za predbežnú transakciu uskutočňovanú s cieľom dodania tovaru.
            
         
         b) Nejde o predbežnú transakciu, ak kredity minuté pri prihodeniach sú použité na nákup tovaru prostredníctvom funkcií kúpiť teraz alebo získaná zľava
      
      
               47.
            
            
               Ako bolo vysvetlené v bodoch 20 až 22 vyššie, keď užívateľ odstúpi od aukcie, alebo aukciu prehrá, hodnota kreditov použitých na prihodenia nie je vyčerpaná. (
                     19
                  )
            
         
               48.
            
            
               Užívateľ totiž môže kúpiť tovar od Madbid počas aukcie kliknutím na tlačidlo kúpiť teraz. V tomto prípade sa hodnota kreditov, ktoré tento užívateľ minul na prihodenia v tejto aukcii, započíta do počiatočnej ceny kúpiť teraz.
            
         
               49.
            
            
               Užívateľ môže taktiež nakúpiť tovar od Madbid prostredníctvom funkcie získaná zľava. V tomto prípade sa získaná zľava, ktorej suma sa rovná hodnote kreditov minutých týmto užívateľom na prihodenie v aukciách Madbid, započíta do ceny tovaru v obchode Madbid.
            
         
               50.
            
            
               Podľa Madbid skutočnosť, že kredity minuté pri prihodení môžu byť použité na nákup tovaru priamo z jeho internetového obchodu, dokazuje, že poskytovanie kreditov je predbežnou transakciou, akou je tá, ktorá bola objasnená vo veci MacDonald Resorts.
            
         
               51.
            
            
               Podľa môjho názoru však toto tvrdenie nespochybňuje môj záver v bode 46 vyššie.
            
         
               52.
            
            
               Po prvé len hodnota kreditov minutých pri prihodení totiž môže byť započítaná do ceny tovaru kúpeného prostredníctvom funkcií kúpiť teraz alebo získaná zľava. Kredity, ktoré neboli pri prihodení minuté, nemôžu byť započítané do ceny tohto tovaru.
            
         
               53.
            
            
               Po druhé služba bola poskytnutá užívateľovi, ktorému je udelená zľava z počiatočnej ceny kúpiť teraz alebo z ceny v obchode Madbid. Tento užívateľ sa zúčastnil na aukcii, ktorá mu poskytla príležitosť na nákup vydraženého tovaru za cenu nižšiu, ako je jeho trhová hodnota. Je bezvýznamné, že tento užívateľ sa rozhodol vzdať sa tejto príležitosti (kliknutím na tlačidlo kúpiť teraz) alebo že nebol úspešný a prehral aukciu, takže musí zaplatiť plnú trhovú cenu tovaru. (
                     20
                  ) Toto nič nemení na tom, že mu bola poskytnutá odlišná služba. Tento užívateľ sa totiž mohol rozhodnúť kúpiť tovar priamo v obchode Madbid, kým sa najprv zúčastnil v aukcii. (
                     21
                  ) Zaplatil by rovnakú cenu, to znamená plnú maloobchodnú cenu tovaru.
            
         
               54.
            
            
               V tejto súvislosti tvrdenie zo strany Madbid o tom, že okolnosti v prejednávanej veci sú podobné tým vo veci Société thermale d’Eugénie‑les‑Bains, musí byť odmietnuté. Vo veci Société thermale d’Eugénie‑les‑Bains Súdny dvor rozhodol, že záloha zaplatená zákazníkom pri rezervovaní hotelovej izby, ktorá sa v prípade použitia rezervovanej izby odpočíta od ceny uvedenej e predmetnej izby, nepredstavuje protihodnotu samostatného individualizovateľného plnenia. (
                     22
                  ) Podľa Madbid z toho vyplýva, že kredity minuté pri prihodení, ktorých hodnota sa odpočíta od ceny tovaru kúpeného prostredníctvom funkcií kúpiť teraz alebo získaná zľava, nepredstavujú protihodnotu za poskytovanie akejkoľvek služby. Podľa môjho názoru však užívateľovi bola poskytnutá odlišná služba v tom, že mu bolo umožnené zúčastniť sa na aukcii. Okolnosti v prejednávanej veci sa líšia od tých vo veci Société thermale d’Eugénie‑les‑Bains.
            
         
               55.
            
            
               Po tretie hodnota kreditov minutých pri prihodení je príležitostne minutá, pretože užívatelia prehliadnu možnosť urobiť priame nákupy, z ktorých môže byť odpočítaná hodnota týchto kreditov. (
                     23
                  )
            
         
               56.
            
            
               Po štvrté, keď užívateľ nakupuje tovar prostredníctvom funkcií kúpiť teraz alebo získaná zľava a potom zruší objednávku, vrátená je len počiatočná cena kúpiť teraz alebo cena v obchode Madbid. Hodnota kreditov minutých pri prihodení vrátená nie je.
            
         
               57.
            
            
               Poskytovanie kreditov preto nemôže byť považované za predbežnú transakciu uskutočňovanú s cieľom dodania tovaru. Musí byť považovaná za poskytovanie služieb, a to udelenie práva na účasť v aukciách Madbid.
            
         
               58.
            
            
               Pre úplnosť by som mal poukázať na to, že podľa judikatúry sa viaceré formálne odlišné plnenia musia považovať za jedinú transakciu, ak sú tak úzko zviazané, že objektívne tvoria jedno nerozlučné hospodárske plnenie, ktorého rozdelenie by bolo neprirodzené, alebo ak jedno alebo viaceré plnenia predstavujú hlavné plnenie a jedno alebo viaceré iné plnenia predstavujú vedľajšie plnenia, ktoré podliehajú rovnakému daňovému režimu ako hlavné plnenie. (
                     24
                  ) Všetci účastníci konania sa zhodujú, že táto judikatúra sa neuplatní. Po prvé domnievam sa, že poskytovanie kreditov a dodanie tovaru nemôžu byť považované za jedno nerozlučné plnenie, pretože zákazníci môžu nakúpiť tovar priamo v obchode Madbid bez účasti v aukciách. Po druhé podľa môjho názoru poskytovanie kreditov nemôže byť považované za vedľajšie k dodaniu tovaru, pretože funkcie kúpiť teraz alebo získaná zľava sa usilujú zabezpečiť, aby užívatelia nemohli účasťou v aukciách prísť o peniaze. Účelom týchto funkcií je preto podnietiť užívateľov k účasti na aukciách. Ani dodanie tovaru nemôže byť považované za vedľajšie k poskytovaniu kreditov, pretože iba zriedka sa stáva, aby užívatelia prehliadli možnosť použiť kredity alebo nakúpiť tovar prostredníctvom funkcií kúpiť teraz alebo získaná zľava. V dôsledku toho vyššie citovaná judikatúra nie je uplatniteľná.
            
         
         2. Sú kredity poskytované za protihodnotu v zmysle článku 2 ods. 1 písm. c) smernice 2006/112?
      
      
               59.
            
            
               Podľa článku 2 ods. 1 písm. c) smernice 2006/112 na to, aby sa na poskytovanie služieb vzťahovala táto smernica, musí byť vykonané za protihodnotu.
            
         
               60.
            
            
               Z ustálenej judikatúry vyplýva, že poskytovanie služieb je uskutočnené za protihodnotu v zmysle článku 2 ods. 1 písm. c) smernice 2006/112 len vtedy, ak medzi poskytovateľom a príjemcom existuje právny vzťah, v rámci ktorého dôjde k vzájomnej výmene plnení, pričom odmena prijatá poskytovateľom uvedeného plnenia predstavuje skutočnú protihodnotu za službu poskytnutú príjemcovi. Súdny dvor rozhodol, že je to tak v prípade, ak existuje priama súvislosť medzi poskytnutou službou a prijatou protihodnotou, pričom sumy predstavujú skutočnú protihodnotu individualizovateľnej služby poskytnutej v rámci takého právneho vzťahu. (
                     25
                  )
            
         
               61.
            
            
               Madbid tvrdí, že ak by poskytovanie kreditov malo byť považované za poskytovanie služieb, toto poskytovanie by nebolo uskutočnené za protihodnotu.
            
         
               62.
            
            
               Vláda Spojeného kráľovstva a Komisia tvrdia, že poskytovanie kreditov je uskutočnené za protihodnotu, pričom touto protihodnotou je suma zaplatená užívateľmi za poskytovanie kreditov.
            
         
               63.
            
            
               Podľa môjho názoru je poskytovanie kreditov uskutočnené za protihodnotu v zmysle článku 2 ods. 1 písm. c) smernice 2006/112. Touto protihodnotou je suma zaplatená užívateľmi za poskytovanie kreditov. (
                     26
                  )
            
         
               64.
            
            
               Po prvé medzi Madbid a užívateľmi existuje právny vzťah. Podľa rozhodnutia vnútroštátneho súdu, keď sa osoby elektronicky zaregistrujú ako užívatelia, musia súhlasiť so zmluvnými podmienkami Madbid. Následné nákupy kreditov sú právnymi vzťahmi medzi Madbid a užívateľmi.
            
         
               65.
            
            
               Po druhé medzi udelením práva na účasť v aukciách Madbid a sumou zaplatenou užívateľmi za poskytovanie kreditov existuje priama súvislosť. Kredity sú totiž používané na prihodenie v aukciách Madbid.
            
         
               66.
            
            
               Okrem toho, keď užívateľ vyhrá aukciu, neexistuje žiadna súvislosť medzi dodaním vydraženého tovaru a cenou zaplatenou za poskytovanie kreditov. Je to tak preto, lebo hodnota kreditov použitých na prihodenie v tejto aukcii je vyčerpaná. Nie je započítaná do víťaznej ceny. Ďalej, keďže víťaz nie je povinný kúpiť získaný tovar, nemôže ísť o dodanie tovaru.
            
         
               67.
            
            
               Ďalej, ako tvrdila vláda Spojeného kráľovstva, keď užívateľ odstúpi od aukcie, alebo aukciu prehrá, súvislosť medzi dodaním akéhokoľvek tovaru kúpeného prostredníctvom funkcií kúpiť teraz alebo získaná zľava a cenou zaplatenou za poskytovanie kreditov je nepriama. Je pravda, že hodnota kreditov minutých pri prihodení sa započíta do počiatočnej ceny kúpiť teraz alebo ceny v obchode Madbid. Napriek tomu iba hodnota kreditov minutých pri prihodení môže byť započítaná do ceny tovaru. Okrem toho, ak nastane situácia, že užívateľ prehliadne možnosť urobiť nákupy, z ktorých môže byť odpočítaná cena kreditov minutých pri prihodení, nemôže ísť o dodanie tovaru.
            
         
               68.
            
            
               Dospel som k záveru, že poskytovanie kreditov je uskutočnené za protihodnotu v zmysle článku 2 ods. 1 písm. c) smernice 2006/112. Touto protihodnotou je suma zaplatená užívateľmi za poskytovanie kreditov.
            
         
         3. Žiadne ďalšie poskytovanie služieb za protihodnotu
      
      
               69.
            
            
               Pre úplnosť by som mal uviesť, že Madbid okrem poskytovania kreditov nevykonáva žiadne poskytovanie služieb za protihodnotu v zmysle článku 2 ods. 1 písm. c) smernice 2006/112. Žiadna služba sa neposkytuje, keď užívateľ prihadzuje v aukcii (pričom sú to poskytnuté kredity, ktoré umožňujú užívateľovi prihadzovať), alebo keď sa platnosť kreditov, alebo získanej zľavy vytvorenej týmito kreditmi, končí (Madbid v danom čase neposkytovala žiadnu ďalšiu službu).
            
         
               70.
            
            
               Na prvú prejudiciálnu otázku treba preto odpovedať tak, že za okolností, o aké ide vo veci samej, ak spoločnosť prevádzkuje internetovú stránku penny aukcií a taktiež predáva tovar priamo v internetovom obchode, poskytovanie kreditov, o aké ide vo veci samej, registrovaným užívateľom zo strany tejto spoločnosti, ktoré umožňujú užívateľom prihadzovať v aukciách tejto spoločnosti, ale ktoré nemôžu byť zamenené priamo za tovar, nemôže byť považované za predbežnú transakciu, akou je tá, ktorá bola objasnená vo veci MacDonald Resorts, ktorá by ako taká nepatrila do pôsobnosti článku 2 ods. 1 smernice 2006/112. Musí sa považovať za poskytovanie služieb za protihodnotu v zmysle písmena c) predmetného ustanovenia, pričom protihodnotou je suma zaplatená užívateľmi za poskytovanie kreditov. Poskytovanie kreditov výmenou za túto sumu musí byť taktiež považované za poskytovanie služieb za protihodnotu v zmysle článku 2 ods. 1 písm. c) smernice 2006/112, keď užívateľ odstúpi od aukcie, alebo aukciu prehrá a pokračuje v nákupe tovaru od spoločnosti, pričom v takom prípade sa hodnota kreditov použitých na prihodenie započíta do ceny tohto tovaru.
            
         
         
            B.
          
            Druhá prejudiciálna otázka
         
      
      
               71.
            
            
               Svojou druhou otázkou sa vnútroštátny súd v podstate pýta, čo sa má považovať za protihodnotu za dodanie tovaru zo strany Madbid v zmysle článku 2 ods. 1 písm. a) smernice 2006/112.
            
         
               72.
            
            
               Po prvé vnútroštátny súd sa pýta, či suma zaplatená užívateľmi za poskytovanie kreditov sa má považovať za platbu na účet v zmysle článku 65 uvedenej smernice, takže je súčasťou protihodnoty za dodanie tovaru. Po druhé vnútroštátny súd sa pýta, či keď užívateľ nevyhrá aukciu a hodnota kreditov použitých na prihodenie je započítaná do ceny tovaru kúpeného prostredníctvom funkcií kúpiť teraz alebo získaná zľava, hodnota týchto kreditov tvorí zľavu z ceny v zmysle článku 79 písm. b) smernice 2006/112, alebo či je súčasťou protihodnoty za toto dodanie tovaru. Po tretie vnútroštátny súd sa pýta, či keď užívateľ vyhrá aukciu a nakúpi získaný tovar, protihodnota za dodanie tovaru sa skladá len z víťaznej ceny plus poštovný a manipulačný poplatok, alebo či zahŕňa taktiež hodnotu kreditov použitých na prihodenie v tejto aukcii.
            
         
               73.
            
            
               Po prvé preskúmam, či suma zaplatená za poskytovanie kreditov je platbou na účet v zmysle článku 65 smernice 2006/112, po druhé čo je protihodnotou za dodanie tovaru získaného v aukcii a po tretie čo je protihodnotou za dodanie tovaru kúpeného prostredníctvom funkcií kúpiť teraz alebo získaná zľava.
            
         
         1. Suma zaplatená za poskytovanie kreditov nie je platbou na účet v zmysle článku 65 smernice 2006/112
      
      
               74.
            
            
               Podľa článku 63 smernice 2006/112 daňová povinnosť vzniká dodaním tovaru alebo poskytnutím služby.
            
         
               75.
            
            
               Článok 65 tejto smernice však stanovuje, že ak má k platbe na účet dôjsť pred dodaním tovaru alebo poskytnutím služieb, daňová povinnosť vzniká z prijatej sumy prijatím platby.
            
         
               76.
            
            
               Podľa judikatúry na to, aby sa daň stala splatnou v takejto situácii, je potrebné, aby všetky príslušné prvky zdaniteľného plnenia, teda budúca dodávka alebo budúce poskytnutie služieb, boli už známe, a teda najmä tovary alebo služby musia byť presne určené. (
                     27
                  )
            
         
               77.
            
            
               Madbid a vláda Spojeného kráľovstva súhlasia, že suma zaplatená užívateľmi za poskytovanie kreditov nie je platbou na účet v zmysle článku 65 smernice 2006/112. Komisia sa k tejto otázke nevyjadrila.
            
         
               78.
            
            
               Podľa môjho názoru suma zaplatená za poskytovanie kreditov nemôže byť považovaná za platbu na účet pred dodaním tovaru v zmysle článku 65 smernice 2006/112.
            
         
               79.
            
            
               Ako bolo vysvetlené v bodoch 63 až 68 vyššie, suma zaplatená za poskytovanie kreditov je totiž protihodnotou za poskytovanie služby (konkrétne udelenie práva na účasť v aukciách Madbid), nie za dodanie tovaru nasledujúce po aukcii (ak vôbec k nejakému dôjde). Ide o dve samostatné transakcie. Suma zaplatená ako protihodnota za jednu transakciu nemôže byť považovaná za platbu protihodnoty na účet za druhú transakciu.
            
         
               80.
            
            
               V každom prípade, ako tvrdí Madbid, užívatelia nevedia, aký tovar nakúpia od Madbid, keď nakupujú kredity. (
                     28
                  ) Tento tovar nie je presne určený, ako to vyžaduje judikatúra uvedená v bode 76 vyššie.
            
         
               81.
            
            
               V dôsledku toho suma zaplatená za poskytovanie kreditov nemôže byť považovaná za platbu na účet pred dodaním tovaru v zmysle článku 65 smernice 2006/112.
            
         
         2. Čo tvorí protihodnotu za dodanie tovaru získaného v aukcii?
      
      
               82.
            
            
               Podľa článku 73 smernice 2006/112 základ dane zahŕňa všetko, čo tvorí protihodnotu, ktorú získal alebo má získať dodávateľ alebo poskytovateľ za dodanie tovaru alebo poskytovanie služieb.
            
         
               83.
            
            
               Podľa ustálenej judikatúry táto protihodnota je subjektívnou hodnotou, a to hodnotou skutočne prijatou, v každom jednotlivom prípade, a nie hodnotou stanovenou na základe objektívnych kritérií. (
                     29
                  )
            
         
               84.
            
            
               Madbid tvrdí, že protihodnota za dodanie tovaru získaného v aukcii zahŕňa nielen víťaznú aukčnú cenu plus poštovný a manipulačný poplatok, ale taktiež hodnotu kreditov minutých pri prihodení v tejto aukcii.
            
         
               85.
            
            
               Vláda Spojeného kráľovstva a Komisia tvrdia, že len víťazná aukčná cena plus poštovný a manipulačný poplatok tvoria protihodnotu za dodanie tovaru získaného v aukcii.
            
         
               86.
            
            
               Podľa môjho názoru len víťazná aukčná cena plus poštovný a manipulačný poplatok tvoria protihodnotu za dodanie tovaru získaného v aukcii. Suma zaplatená za poskytovanie kreditov minutých pri prihodení v tejto aukcii nie je protihodnotou za dodanie tohto tovaru, keďže, ako bolo vysvetlené v bodoch 63 až 68 vyššie, predstavuje protihodnotu za udelenie práva na účasť v tejto aukcii, ktoré je samostatnou transakciou.
            
         
         3. Čo tvorí protihodnotu za dodanie tovaru kúpeného prostredníctvom funkcií kúpiť teraz alebo získaná zľava?
      
      
               87.
            
            
               Vnútroštátny súd sa pýta, či keď užívateľ nakúpi tovar prostredníctvom funkcií kúpiť teraz alebo získaná zľava, protihodnotou za toto dodanie tovaru je počiatočná cena kúpiť teraz alebo cena v internetovom obchode Madbid, alebo či to je počiatočná cena kúpiť teraz alebo cena v internetovom obchode Madbid, znížená o hodnotu kreditov minutých pri prihodení.
            
         
               88.
            
            
               Madbid tvrdí, že ak je tovar kúpený prostredníctvom funkcií kúpiť teraz alebo získaná zľava, protihodnota za toto dodanie tovaru zahŕňa hodnotu kreditov minutých pri prihodení.
            
         
               89.
            
            
               Vláda Spojeného kráľovstva a Komisia tvrdia, že protihodnotou za uvedené dodanie tovaru je počiatočná cena kúpiť teraz alebo cena v obchode Madbid plus poštovný a manipulačný poplatok a znížená o hodnotu kreditov minutých pri prihodení.
            
         
         a) Hodnota kreditov minutých pri prihodení nie je súčasťou protihodnoty za dodanie tovaru kúpeného prostredníctvom funkcií kúpiť teraz alebo získaná zľava
      
      
               90.
            
            
               Domnievam sa, že keď je tovar kúpený prostredníctvom funkcií kúpiť teraz alebo získaná zľava, protihodnota za uvedené dodanie tovaru sa vypočíta tak, že sa vezme počiatočná cena kúpiť teraz alebo cena v obchode Madbid plus poštovný a manipulačný poplatok, a zníži sa o hodnotu kreditov minutých pri prihodení. (
                     30
                  )
            
         
               91.
            
            
               Ako bolo vysvetlené v bodoch 63 až 68 vyššie, dôvodom je to, že suma zaplatená za poskytovanie kreditov minutých pri prihodení je protihodnotou za službu, a to udelenie práva na účasť v aukciách Madbid. Táto suma preto nemôže byť súčasťou protihodnoty za následné dodanie tovaru kúpeného prostredníctvom funkcií kúpiť teraz alebo získaná zľava, ktoré je samostatnou transakciou.
            
         
               92.
            
            
               V dôsledku toho hodnota kreditov minutých pri prihodení, ktorá je započítaná do počiatočnej ceny kúpiť teraz alebo ceny v obchode Madbid, sa má považovať za zľavu na cene tovaru kúpeného prostredníctvom funkcií kúpiť teraz alebo získaná zľava v zmysle článku 79 písm. b) smernice 2006/112. Hodnota týchto kreditov ako taká nie je súčasťou základu dane pri dodaní tohto tovaru.
            
         
               93.
            
            
               Okrem toho, ak by sa kredity mali považovať za poukážky, ktoré len čo sa minú pri prihodení, môžu byť použité na získanie zľavy z ceny tovaru kúpeného prostredníctvom funkcií kúpiť teraz alebo získaná zľava, (
                     31
                  ) toto by bolo v súlade so závermi Súdneho dvora vo veci Elida Gibbs, že základom dane je predajná cena tovaru, znížená o hodnotu poukážky, (
                     32
                  ) v prejednávanej veci, počiatočná cena kúpiť teraz tovaru alebo jeho cena v obchode Madbid (plus poštovný a manipulačný poplatok), znížená o hodnotu kreditov minutých pri prihodení.
            
         
         b) Situácia, keď sa hodnota kreditov minutých pri prihodení rovná počiatočnej cene kúpiť teraz alebo cene v obchode Madbid
      
      
               94.
            
            
               Ak sa však hodnota kreditov minutých pri prihodení rovná počiatočnej cene kúpiť teraz alebo cene v obchode Madbid, zľava pokrýva 100% z ceny tovaru kúpeného prostredníctvom funkcií kúpiť teraz alebo získaná zľava. V tejto situácii si možno položiť otázku, či hodnota kreditov minutých pri prihodení predstavuje zľavu z ceny v zmysle článku 79 písm. b) smernice 2006/112.
            
         
               95.
            
            
               V tejto súvislosti treba odkázať na rozsudok z 27. apríla 1999, Kuwait Petroleum (C‑48/97, EU:C:1999:203). V tejto veci ropná spoločnosť ponúkala zákazníkom poukážky s každými 12 litrami zakúpeného paliva. Tieto poukážky mohli byť vymenené za tovar vybratý z katalógu (ďalej len „tovar na výmenu“). Bez ohľadu na to, či zákazníci prijali poukážky alebo nie, cena paliva bola rovnaká. Ako bolo uvedené vyššie, Súdny dvor skonštatoval, že zákazníkom nebola poskytnutá zľava z ceny tovaru na výmenu, keďže výraz „zľava z ceny“ v článku 11 A ods. 3 písm. b) šiestej smernice, (
                     33
                  ) teraz článok 79 písm. b) smernice 2006/112, nemožno uplatniť na zľavy pokrývajúce 100 % ceny. (
                     34
                  ) Tovar na výmenu bol teda poskytnutý bezodplatne. Podľa článku 5 ods. 6 šiestej smernice, teraz článok 16 smernice 2006/112, (
                     35
                  ) bezodplatné poskytnutie tovaru sa považuje za dodanie tovaru za protihodnotu, ak DPH za príslušný tovar je úplne alebo čiastočne odpočítateľná. (
                     36
                  )
            
         
               96.
            
            
               Madbid vo svojich písomných pripomienkach tvrdí, že z rozsudku vo veci Kuwait Petroleum vyplýva, že hodnota kreditov minutých pri prihodení nemôže byť považovaná za zľavu z ceny v zmysle článku 79 písm. b) smernice 2006/112.
            
         
               97.
            
            
               Vláda Spojeného kráľovstva v rámci výpovede na pojednávaní v tejto súvislosti uviedla, že keď hodnota kreditov minutých pri prihodení sa rovná počiatočnej cene kúpiť teraz alebo cene v obchode Madbid, protihodnota za dodanie tovaru kúpeného prostredníctvom funkcií kúpiť teraz alebo získaná zľava nie je nulová. V tejto situácii totiž poštovný a manipulačný poplatok musí byť zaplatený a je to súčasťou protihodnoty za uvedené dodanie tovaru. Tento poplatok nemôže byť znížený o sumu kreditov minutých pri prihodení.
            
         
               98.
            
            
               Podľa názoru Komisie z rozsudku vo veci Kuwait Petroleum vyplýva, že v situácii, keď hodnota kreditov minutých pri prihodení sa rovná počiatočnej cene kúpiť teraz alebo cene v obchode Madbid, tovar je poskytnutý bezodplatne v zmysle článku 16 smernice 2006/112. V tejto situácii preto základ dane, podľa článku 74 tejto smernice, tvorí kúpna cena zaplatená spoločnosti Madbid. Komisia však zdôraznila, že Madbid bežne neposkytuje tovar bezodplatne, takže tento rozsudok vo veci Kuwait Petroleum je pre prejednávanú vec sotva podstatný.
            
         
               99.
            
            
               Na rozdiel od toho, čo tvrdí Madbid, podľa môjho názoru z rozsudku vo veci Kuwait Petroleum nevyplýva, že hodnota kreditov minutých pri prihodení nepredstavuje zľavu z ceny v zmysle článku 79 písm. b) smernice 2006/112. V uvedenej veci totiž zľava pokrývala celú cenu akéhokoľvek tovaru na výmenu, kým v prejednávanej veci hodnota kreditov minutých pri prihodení, ktorá je započítaná do počiatočnej ceny kúpiť teraz alebo ceny v obchode Madbid, je zvyčajne pod túto cenu. (
                     37
                  ) V prejednávanej veci teda časť ceny tovaru je zvyčajne platená jednou z uznaných platobných metód, ako napríklad kreditná alebo debetná karta.
            
         
               100.
            
            
               Okrem toho sa domnievam, že keď sa hodnota kreditov minutých pri prihodení rovná počiatočnej cene kúpiť teraz alebo cene v obchode Madbid, dodanie tovaru kúpeného prostredníctvom funkcií kúpiť teraz alebo získaná zľava nie je bezodplatným poskytnutím v zmysle článku 16 smernice 2006/112.
            
         
               101.
            
            
               Je pravda, že vo veci Kuwait Petroleum existovali dve samostatné transakcie (konkrétne dodanie paliva a dodanie tovaru na výmenu), a že cena za palivo bola rovnaká, či zákazníci prijali poukážky alebo nie. Podobne v prejednávanej veci existujú dve transakcie, a suma zaplatená za kredity je rovnaká, či ich užívateľ použije na prihodenie, alebo tak v rámci 180 dní neurobí, (
                     38
                  ) a či užívateľ započíta hodnotu kreditov minutých pri prihodení do počiatočnej ceny kúpiť teraz alebo ceny v obchode Madbid, alebo tak v rámci 365 dní neurobí. (
                     39
                  )
            
         
               102.
            
            
               Mal by som však zdôrazniť, že vo veci Kuwait Petroleum Súdny dvor požiadal vnútroštátny súd, aby overil, či časť ceny zaplatenej za palivo, či už identifikovateľná alebo nie, bola náhradou za tovar na výmenu. Dôvodom, prečo Súdny dvor napriek tomu dospel k záveru, že dodanie tovaru na výmenu bolo bezodplatným poskytnutím, bolo, že skutočnosť, že cena za palivo bola rovnaká, či zákazníci prijali poukážky alebo nie, silno naznačovala, že dodanie tovaru na výmenu bolo bezodplatným poskytnutím. (
                     40
                  ) V prejednávanej veci je naproti tomu cena za tovar kúpený od Madbid jasne identifikovateľná. Keď užívateľ nakúpi tovar prostredníctvom funkcie kúpiť teraz, počiatočná cena kúpiť teraz, ako aj nová cena (to znamená počiatočná cena kúpiť teraz znížená o hodnotu kreditov minutých týmto užívateľom pri prihodení v tejto aukcii) sa tomuto užívateľovi zobrazujú. (
                     41
                  ) Podobne cena tovaru v obchode Madbid sa v tomto obchode nutne zobrazuje, keďže tento tovar môže byť kúpený zákazníkmi, ktorí si nekúpili žiadne kredity a ktorým, v dôsledku toho, nebola udelená získaná zľava, ktorá sa mohla započítať do tejto ceny. V prejednávanej veci preto tovar kúpený prostredníctvom funkcií kúpiť teraz alebo získaná zľava je dodaný výmenou za platbu identifikovateľnej sumy. Okrem toho platba tejto sumy je odlišná od platby za poskytovanie kreditov. Prvá z týchto uvedených platieb je totiž nutne vykonaná po druhej z uvedených platieb, keďže užívateľ pri nákupe kreditov nevie, aký tovar nadobudne od Madbid a za akú cenu. V dôsledku toho, keď sa hodnota kreditov minutých pri prihodení rovná počiatočnej cene kúpiť teraz alebo cene v obchode Madbid, tovar kúpený prostredníctvom funkcií kúpiť teraz alebo získaná zľava nie je poskytovaný bezodplatne v zmysle článku 16 smernice 2006/112.
            
         
               103.
            
            
               V každom prípade poznamenávam, že ako tvrdil zástupca vlády Spojeného kráľovstva, užívatelia musia zaplatiť poštovný a manipulačný poplatok, aj keď hodnota kreditov minutých pri prihodení sa rovná počiatočnej cene kúpiť teraz alebo cene v internetovom obchode Madbid. Je úlohou vnútroštátneho súdu overiť, či predaj tovaru a jeho preprava zo strany Madbid sa majú považovať za samostatné transakcie. Poznamenávam však, že na ústnom pojednávaní vláda Spojeného kráľovstva uviedla, bez popretia zo strany Madbid alebo Komisie, že Madbid vykonáva jediné dodanie tovaru vždy, keď dodáva tovar a doručuje ho užívateľom. Ak by to tak bolo, poštovný a manipulačný poplatok by bol považovaný za súčasť protihodnoty za dodanie tovaru. Takéto dodanie by nebolo bezodplatným poskytnutím v zmysle článku 16 smernice 2006/112.
            
         
               104.
            
            
               Podľa môjho názoru teda aj keď hodnota kreditov minutých pri prihodení sa rovná počiatočnej cene kúpiť teraz alebo cene v internetovom obchode Madbid, hodnota týchto kreditov musí byť považovaná za zľavu z ceny v zmysle článku 79 písm. b) smernice 2006/112. Základ dane pripadajúci na Madbid je, ako bolo uvedené v bodoch 92 a 93 vyššie, predajná cena tovaru (počiatočná cena kúpiť teraz alebo cena v obchode Madbid) plus poštovný a manipulačný poplatok, a znížená o hodnotu kreditov minutých pri prihodení.
            
         
               105.
            
            
               Preto treba na druhú prejudiciálnu otázku odpovedať tak, že suma zaplatená za poskytovanie kreditov, o ktoré ide vo veci samej, nemôže byť považovaná za platbu na účet pred dodaním tovaru v zmysle článku 65 smernice 2006/112. Keď užívateľ vyhrá aukciu, protihodnota za dodanie získaného tovaru sa skladá len z víťaznej aukčnej ceny plus poštovný a manipulačný poplatok. Hodnota kreditov použitých na prihodenie v takejto aukcii nie je súčasťou protihodnoty za dodanie získaného tovaru. Keď užívateľ odstúpi od aukcie, alebo aukciu prehrá a pokračuje v nákupe tovaru od spoločnosti, pričom v takom prípade sa hodnota kreditov použitých na prihodenie započíta do ceny tohto tovaru, protihodnotou za dodanie tohto tovaru je táto cena plus poštovný a manipulačný poplatok, znížená o hodnotu kreditov použitých na prihodenie. V tomto prípade hodnota kreditov použitých na prihodenie musí byť považovaná za zľavu z ceny v zmysle článku 79 písm. b) smernice 2006/112.
            
         
         
            C.
          
            Tretia prejudiciálna otázka
         
      
      
               106.
            
            
               Svojou treťou otázkou sa vnútroštátny súd pýta, v akom rozsahu, ak dva členské štáty pristupujú k určitej transakcii na účely DPH rozdielne, by súdy jedného z týchto členských štátov mali zohľadňovať potrebu zabrániť dvojitému zdaneniu, a naopak, nezdaneniu príslušnej transakcie, a taktiež zásadu daňovej neutrality.
            
         
               107.
            
            
               Domnievam sa, že ako tvrdila Komisia, na tretiu položenú otázku treba odpovedať tak, že ak súdy členského štátu, ktorých rozhodnutia možno napadnúť opravným prostriedkom podľa vnútroštátneho práva, sú si vedomé, že výklad ustanovení smernice 2006/112 zo strany súdov alebo daňových úradov iného členského štátu sa líši od ich vlastného, môžu sa obrátiť vo veci samej na Súdny dvor podľa článku 267 ZFEÚ.
            
         
         IV. Návrh
      
      
               108.
            
            
               So zreteľom na vyššie uvedené navrhujem, aby Súdny dvor odpovedal na prejudiciálne otázky, ktoré položil First‑tier Tribunal (Tax Chamber) [Prvostupňový súd (oddelenie pre daňové spory), Spojené kráľovstvo], takto:
               
                        1.
                     
                     
                        Za okolností, o aké ide vo veci samej, keď spoločnosť prevádzkuje internetovú stránku penny aukcií a taktiež predáva tovar priamo v internetovom obchode, poskytovanie kreditov, o aké ide vo veci samej, registrovaným užívateľom zo strany tejto spoločnosti, ktoré umožňujú užívateľom prihadzovať v aukciách tejto spoločnosti, ale nemôžu byť zamenené priamo za tovar, nemôže byť považované za predbežnú transakciu, akou je tá, ktorá bola objasnená v bode 24 rozsudku zo 16. decembra 2010, Macdonald Resorts (C‑270/09, EU:C:2010:780), ktorá by ako taká nepatrila do pôsobnosti článku 2 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty. Musí byť považované za poskytovanie služieb za protihodnotu v zmysle písmena c) predmetného ustanovenia, pričom protihodnotou je suma zaplatená užívateľmi za poskytovanie kreditov. Poskytovanie kreditov výmenou za túto sumu musí byť taktiež považované za poskytovanie služieb za protihodnotu v zmysle článku 2 ods. 1 písm. c) smernice 2006/112, keď užívateľ odstúpi od aukcie, alebo aukciu prehrá a pokračuje v nákupe tovaru od spoločnosti, pričom v takom prípade sa hodnota kreditov použitých na prihodenie započíta do ceny tohto tovaru.
                     
                  
                        2.
                     
                     
                        Suma zaplatená za poskytovanie kreditov, o aké ide vo veci samej, nemôže byť považovaná za platbu na účet pred dodaním tovaru v zmysle článku 65 smernice 2006/112. Keď užívateľ vyhrá aukciu, protihodnota za dodanie získaného tovaru sa skladá len z víťaznej aukčnej ceny plus poštovný a manipulačný poplatok. Hodnota kreditov použitých na prihodenie v tejto aukcii nie je súčasťou protihodnoty za dodanie získaného tovaru. Keď užívateľ odstúpi od aukcie, alebo aukciu prehrá a pokračuje v nákupe tovaru od spoločnosti, pričom v takom prípade sa hodnota kreditov použitých na prihodenie započíta do ceny tohto tovaru, protihodnotou za dodanie tohto tovaru je táto cena plus poštovný a manipulačný poplatok, a znížená o hodnotu kreditov použitých na prihodenie. V tomto prípade hodnota kreditov použitých na prihodenie musí byť považovaná za zľavu z ceny v zmysle článku 79 písm. b) smernice 2006/112.
                     
                  
                        3.
                     
                     
                        Ak súdy členského štátu, ktorých rozhodnutia možno napadnúť opravným prostriedkom podľa vnútroštátneho práva, sú si vedomé, že výklad ustanovení smernice 2006/112 zo strany súdov alebo daňových úradov iného členského štátu sa líši od ich vlastného, môžu sa obrátiť vo veci samej na Súdny dvor podľa článku 267 ZFEÚ.
                     
                  
         (
            1
         )	Jazyk prednesu: angličtina.
      (
            2
         )	Smernica Rady z 28. novembra 2006 o spoločnom systéme dane z pridanej hodnoty (Ú. v. EÚ L 347, 2006, s. 1).
      (
            3
         )	Naproti tomu v bežných aukciách sa na účely prihodenia žiadna súčinnosť nevyžaduje.
      (
            4
         )	Povaha transakcie, do ktorej vstúpili prihadzujúce osoby, ktoré nevyhrali aukciu, bude tiež posudzovaná nižšie, v súvislosti s charakteristikami podnikania odvolateľky v konaní pred vnútroštátnym súdom.
      (
            5
         )	Cena balíka sa delí podľa počtu kreditov s takým mechanizmom zaokrúhľovania, ktorého následkom je vytvorenie presnej, alebo takmer presnej rovnocennosti medzi užívateľom pôvodne zaplatenou sumou a hodnotou pripisovanou kreditu.
      (
            6
         )	Napríklad, ak sa aukcia na počítač začala na 0,00 GBP plus 8,00 GBP poštovné a manipulačné, a skončila s víťazným prihodením 1,45 GBP (t.j. po 145 prihodeniach), potom by bol víťaz aukcie oprávnený kúpiť počítač za 1,45 GBP plus 8,00 GBP poštovné a manipulačné, čo dáva celkovú cenu 9,45 GBP.
      (
            7
         )	Ak však Madbid nadobudol príslušný tovar vo veľkom množstve, počiatočná cena kúpiť teraz môže byť nižšia ako odporúčaná maloobchodná cena.
      (
            8
         )	Rozsudok zo 16. decembra 2010, Macdonald Resorts (C‑270/09, EU:C:2010:780, bod 24) (kurzívou zvýraznil generálny advokát).
      (
            9
         )	Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 1977 s 1; Mim. vyd. 09/001, s. 23, ďalej len „šiesta smernica“). Šiesta smernica bola zrušená a nahradená smernicou 2006/112. Článok 2 ods. 1 šiestej smernice stanovuje, že „dodávka tovaru alebo služieb za úhradu“ podlieha DPH.
      (
            10
         )	Rozsudok zo 16. decembra 2010, Macdonald Resorts (C‑270/09, EU:C:2010:780, body 27 a 32).
      (
            11
         )	Podľa článku 24 ods. 1 smernice 2006/112 každá transakcia, ktorá nie je dodaním tovaru, musí byť považovaná za poskytovanie služieb. V prejednávanej veci je nesporné, že poskytovanie kreditov nie je dodaním tovaru. Poskytovanie kreditov môže preto predstavovať len poskytovanie služieb.
      (
            12
         )	Pozri článok 43 smernice 2006/112.
      (
            13
         )	Pozri bod 23 vyššie.
      (
            14
         )	Pozri článok 33 ods. 1 smernice 2006/112.
      (
            15
         )	Pozri bod 24 vyššie.
      (
            16
         )	V tejto súvislosti poznamenávam, že podľa návrhu na začatie prejudiciálneho konania dôkaz o tom, či prihadzujúce osoby môžu pri zúčastnení sa na aukcii vidieť zmysel zábavy, je nepresvedčivý.
      (
            17
         )	Kurzívou zvýraznil generálny advokát.
      (
            18
         )	Rozsudok zo 16. decembra 2010, Macdonald Resorts (C‑270/09, EU:C:2010:780, body 27 až 29). Pozri bod 29 vyššie.
      (
            19
         )	Naproti tomu, ak užívateľ vyhrá aukciu, hodnota kreditov minutých pri prihodení je vyčerpaná.
      (
            20
         )	Užívateľ, ktorý robí nákup prostredníctvom funkcií kúpiť teraz alebo získaná zľava, platí plnú trhovú cenu tovaru, keďže zaplatil za kredity minuté pri prihodení, ktorých hodnota sa započíta do počiatočnej ceny kúpiť teraz alebo ceny v obchode Madbid.
      (
            21
         )	V tejto súvislosti rozhodnutie vnútroštátneho súdu zdôrazňuje, že „z rozdielu medzi správaním tých, ktorí idú priamo do obchodu Madbid a tých, ktorí kupujú kredity a zúčastňujú sa na aukcii, vyplýva, že druhá z týchto skupín musí mať dôvod pre robenie toho, čo si vybrali robiť, a že týmto dôvodom je túžba zúčastniť sa na aukcii v nádeji, že ju vyhrajú.“
      (
            22
         )	Rozsudok z 18. júla 2007, Société thermale d’Eugénie‑Les‑Bains (C‑277/05, EU:C:2007:440, body 26 a 27).
      (
            23
         )	Ako bolo uvedené v bode 21 vyššie, platnosť získanej zľavy sa končí 365 dní po tom, čo tento kredit bol minutý v aukcii.
      (
            24
         )	Rozsudok z 8. decembra 2016, Stock ’94 (C‑208/15, EU:C:2016:936, bod 27).
      (
            25
         )	Rozsudky z 3. marca 1994, Tolsma (C‑16/93, EU:C:1994:80, body 13 a 14); z 21. marca 2002, Kennemer Golf (C‑174/00, EU:C:2002:200, bod 39); z 18. júla 2007, Société thermale d’Eugénie‑Les‑Bains (C‑277/05, EU:C:2007:440, bod 19); zo 16. decembra 2010, Macdonald Resorts (C‑270/09, EU:C:2010:780, body 16 a 26); z 21. novembra 2013, Dixons Retail (C‑494/12, EU:C:2013:758, body 32 a 33); z 2. júna 2016, Lajvér (C‑263/15, EU:C:2016:392, bod 26); z 10. novembra 2016, Baštová (C‑432/15, EU:C:2016:855, bod 28), a z 18. januára 2017, SAWP (C‑37/16, EU:C:2017:22, body 25 a 26).
      (
            26
         )	Ako je opísané v bode 16 vyššie.
      (
            27
         )	Rozsudky z 21. februára 2006, BUPA Hospitals a Goldsborough Developments (C‑419/02, EU:C:2006:122, bod 48); zo 16. decembra 2010, Macdonald Resorts (C‑270/09, EU:C:2010:780, bod 31); z 19. decembra 2012, Orfey Balgaria (C‑549/11, EU:C:2012:832, bod 28), a zo 7. marca 2013, Efir (C‑19/12, neuverejnený, EU:C:2013:148, bod 32).
      (
            28
         )	Iba ak sú kredity kúpené, pokým aukcia stále prebieha. Podľa rozhodnutia vnútroštátneho súdu totiž „internetová stránka Madbid taktiež umožňuje funkciu ‚rýchle dobitie‘, ktorá… [zabraňuje užívateľom] prehrať aukciu pre vyčerpanie kreditov, pokým aukcia stále prebieha“. Dokonca aj v takejto situácii však suma zaplatená za poskytovanie kreditov by nebola platbou na účet pred dodaním vydraženého tovaru, z dôvodu uvedeného v bode 79 vyššie.
      (
            29
         )	Rozsudky z 5. februára 1981, Coöperatieve Aardappelenbewaarplaats (154/80, EU:C:1981:38, bod 13); z 23. novembra 1988, Naturally Yours Cosmetics (230/87, EU:C:1988:508, bod 16); z 24. októbra 1996, Argos Distributors (C‑288/94, EU:C:1996:398, bod 16); z 20. januára 2005, Hotel Scandic Gåsabäck (C‑412/03, EU:C:2005:47, bod 21), a zo 7. novembra 2013, Tulică and Plavoşin (C‑249/12 a C‑250/12, EU:C:2013:722, bod 33).
      (
            30
         )	Je zrejmé, že kredity, ktorých hodnota sa odpočíta od počiatočnej ceny kúpiť teraz alebo ceny v obchode Madbid, sú kreditmi použitými na neúspešné prihodenie (pretože, ak užívateľ vyhrá aukciu, hodnota kreditov, ktoré minul na prihadzovanie v tejto aukcii, je vyčerpaná).
      (
            31
         )	Mal by som poukázať na to, že kredity nemôžu byť považované za priame poukážky na nákup tovaru, pretože i) nemôžu byť použité na nákup tovaru priamo z Madbid (pozri bod 16 vyššie), a ii) sú zamieňané za službu, a to právo na účasť v aukciách Madbid.
      (
            32
         )	Rozsudok z 24. októbra 1996, Elida Gibbs (C‑317/94, EU:C:1996:400, body 29, 34 a 35).
      (
            33
         )	Pozri poznámku pod čiarou 9. článok 11 A ods. 3 šiestej smernice uvádza, že „zdaniteľný základ neobsahuje: … b) cenové zrážky a rabaty poskytnuté zákazníkovi a účtované v čase dodávky; …“.
      (
            34
         )	Rozsudok z 27. apríla 1999, Kuwait Petroleum (C‑48/97, EU:C:1999:203, body 16 a 17).
      (
            35
         )	Článok 5 ods. 6 šiestej smernice uvádza, že: „Aplikácia tovaru predstavujúceho časť podnikateľských aktív zdaniteľnej osoby touto osobou na účely jej osobného využitia alebo na účely osobného využitia jej zamestnancov, bezplatné poskytnutie tohto tovaru k dispozícii alebo jeho aplikácia na účely iné ako podnikateľské, kde daň z pridanej hodnoty za príslušný tovar alebo za jeho súčasti bola úplne alebo čiastočne odpočítateľná, sa bude považovať za poskytnutie tovaru za úhradu. …“
      (
            36
         )	Rozsudok z 27. apríla 1999, Kuwait Petroleum (C‑48/97, EU:C:1999:203, body 26 až 32).
      (
            37
         )	Ako bolo uvedené v bode 98 vyššie, Komisia na ústnom pojednávaní tvrdila, bez popretia, že Madbid bežne neposkytuje tovar bezodplatne.
      (
            38
         )	V tomto prípade platnosť získanej zľavy končí.
      (
            39
         )	V tomto prípade hodnota kreditov minutých pri prihadzovaní zaniká.
      (
            40
         )	Rozsudok z 27. apríla 1999, Kuwait Petroleum (C‑48/97, EU:C:1999:203, body 27, 31 a 32).
      (
            41
         )	Podľa článku 15.2 zmluvných podmienok Madbid „po kliknutí kúpiť teraz, cena každého… kredit[u], ktorý… už užívateľ minul na aukciu [je] potom odpočítaná od ceny kúpiť teraz. … nová cena (t.j. cena kúpiť teraz znížená o cenu užívateľom minutých… kreditov) je potom zobrazená… užívateľovi a ten je požiadaný, aby potvrdil, či chce kúpiť produkt za túto cenu.“